इन दिनों बौलीवुड में बिहार, पंजाब और नशाखोरी व मादक पदार्थों की तस्करी को केंद्र में रखकर बनायी गयी दो फिल्में चर्चा के केंद्र में हैं. एक फिल्म अभिषेक चौबे निर्देशित ‘‘उड़ता पंजाब’’ है, जिसका निर्माण अनुराग कश्यप ने ‘‘फैंटम फिल्म्स’’ के बैनर तले किया है. फिल्म ‘‘उड़ता पंजाब’’ विवादों में है. इस फिल्म का कई लोग विरोध कर रहे हैं. नीतू चंद्रा ने तो सोशल मीडिया पर फिल्म ‘‘उड़ता पंजाब’’ में बिहारी लड़की का किरदार निभाने वाली अभिनेत्री आलिया भट्ट व फिल्म के निर्देशक अभिषेक चौबे के नाम ‘खुला पत्र’ लिखकर बिहारियों को नीचा दिखाने का आरोप लगाया है. फिल्म ‘‘उड़ता पंजाब’’ से जुडे़ लोग फिल्म के कथानक को लेकर सिर्फ यही कह रहे हैं कि यह फिल्म मादक दृव्यों की तस्करी के खिलाफ बात करती है. पर पंजाब के खेतों में भूखे पेट काम करने वाले बिहारियों का फिल्म की कहानी से क्या संबंध है, इस पर सब चुप हैं.